text: সান্তাহারে আশ্বিনের হিটস্টোকে এক ব্যক্তির মৃত্যু || || জনকন্ঠ
  সান্তাহারে আশ্বিনের হিটস্টোকে এক ব্যক্তির মৃত্যু
  নিজস্ব সংবাদদাতা, সান্তাহার ॥ বগুড়ার সান্তাহারে আশ্বিনের হিটস্টোকে এক ব্যক্তির মৃত্যু হয়েছে। ফুটবল খেলার মাঠে প্রচন্ড গরমে তিনি হিটস্টোকে আক্রান্ত হন বলে জানা গেছে। মর্মান্তিক এই ঘটনাটি ঘটেছে শুক্রবার বিকালে সান্তাহারের সান্দিড়া ফুটবল খেলার মাঠে।
  জানা গেছে, শুক্রবার ওই মাঠে বীর মূক্তিযোদ্ধা নজরুল ইসলাম স্মৃতি গোল্ডকাপ ফুটবল টুর্নামেন্টের প্রথম সেমিফাইনাল খেলা ছিল। জাতীয় দলের খেলোয়াড়দের অংশ গ্রহনে এই খেলা দেখতে ১৫/২০ হাজার দর্শক সমাগম হয়। একেতো আশ্বিনের তাপদাহ তার ওপর বিপুল দর্শকের সমাগমে গরমের মাত্রা আরো কয়েকগুন বৃদ্ধি পায়। এক সময় দুলাল হোসেন (৫০) নামের এক দর্শক হিটস্টোকে আক্রান্ত হয়ে পড়ে। পরে খবর পেয়ে তাঁর স্বজনেরা তাঁকে মুমুর্ষ অবস্থায় উদ্ধার করে সান্তাহার পাশের নওগাঁ জেলা আধুনিক হাসপাতালে নিয়ে যায়। কর্তব্যরত চিকিৎসক তাঁকে মৃত বলে ঘোষনা করে। মৃত দুলাল হোসেন সান্তাহার ইউনিয়নের (পৌর সভা এলাকার বাহিরে) কাশিমিলা গ্রামের মৃত রইচ উদ্দিনের ছেলে। সে রেলওয়ে ক্যারেজ বিভাগের কর্মচারি বলে জানা গেছে।